Wara tlett ġimgħat rikoverata d-dar minħabba l-Covid-19, il-Viċi Sindku taż-Żejtun Joan Agius qalet lil TVM li issa tifhem l-importanza tal-ilbies tal-maskra u ż-żamma tad-distanza soċjali, għaliex b'dawn il-miżuri ħadd minn nies li kienet f'kuntatt magħhom ma ġie nfettat bil-virus. Is-sinjura Agius qalet li bħala mara attiva ħafna fil-qasam soċjali, ma kienx faċli għaliha li tissakkar f'darha, imma appellat biex wieħed joqgħod attent u jobdi l-miżuri maħruġa mill-awtoritajiet tas-saħħa. Ftit tal-ġimgħat ilu Joan Agius bdiet tħossha ħażin, fosthom b'uġigħ fl-istonku u deni għoli. Dawn huma wħud mis-sintomi li jindikaw li setgħet kienet pożittiva għall-Covid. "Kont qiegħda x-xogħol u qabditni tqaħqiħa, l-għada mbagħad qomt bid-deni, ċempilt ix-xogħol u iżolajt ruħi, kelli 38.5, u għamilt swab test, u ħriġt negative, u d-deni baqa' tiela' u huma stess reġgħu għamluh wara 3 ijiem u ħriġt positive". Joan qaltilna li s-sintomi bdew jaggravaw, u anki sofriet qtugħ ta' nifs. Sostniet li t-tobba qalulha li jekk tibqa' tiggrava jkollha tmur l-isptar. "Qaluli li jekk tibqa' hekk, lesti basket u tiġi għalik ambulanza, wasal il-lejl, irqadt, u ċempilt it-tabib u staqsejni kif tħossok, u kont qed inħossni ħafna aħjar". Joan qaltilna li fid-dar fejn tgħix ma' żewġha, hi iżolat ruħha u ħadu l-miżuri kollha possibbli, fosthom tindif ta' spiss u iktar attenzjoni għall-iġjene. Qalet li l-iktar importanti kien l-użu tal-maskra, għaliex ħadd minn dawk li kienu jkunu madwarha ma ġie nfettat bil-Covid. "Jien kont safe li ma għaddejtiex lil ħaddieħor minħabba l-maskra, ilbies ta' maskra sew, ħasil ta' jdejn, u distanzi, għax kull min kien miegħi għax konna kollha bil-maskri, importanti ħafna". Wara tlett ġimgħat iżolata, Joan li hija attiva ħafna fil-lokalità taż-Żejtun minħabba li hija l-Viċi Sindku, kellha kliem ta' tifħir għall-impenn tat-tobba u l-infermiera, filwaqt li tagħti kuraġġ lil min bħalissa jinsab rikoverat minħabba l-Covid biex iżomm sod u ma jaqtax qalbu li jista' jfiq mill-virus.